《黄汇征以石菖蒲一本相遗石圆而苍小窍数十大率与蜂窼无异又类莲房窍中皆菖蒲地也石生海旁俗号羊肚云》
宋代·郑刚中

细腰结垂窼，藏精事生育。儿已傅翼飞，孤悬尚凭屋。

水仙脱霓裳，美实青如簇。实尽秋房枯，众窍存虚目。

何人得二物，妙手夸神速。摩搓小变之，形在质为玉。

徐拾菖蒲子，小大量其腹。一种一根青，有地皆充足。

浸以西山泉，秀色遂可掬。使我读书舍，凉意无三伏。

常若菰蒋中，静看江湖绿。奉贶宜有诗，所愧诗篇俗。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。